[14] સંતોષપૂર્વક પવિત્ર રહીને, સત્ય જાળવીને, ગરીબીમાં ઘરસંસાર ચલાવવો, પરસ્ત્રીને મા-બહેન સમાન જાણવી. પોતાની સ્ત્રી સાથે પણ મર્યાદામાં રહીને જ ભોગો ભોગવવા. શાસ્ત્રાદિનો અભ્યાસ કરવો અને યથાશક્તિ દેશ સેવા કરવી, એ કાંઈ નાનીસૂની દીક્ષા નથી. દીક્ષાનો અર્થ છે આત્મસમર્પણ. આત્મસમર્પણ બાહ્યાડંબરથી નથી થતું. એ માનસિક વસ્તુ છે અને તેને અંગે કેટલાક બાહ્યાચાર આવશ્યક થઈ પડે છે. પણ તે જ્યારે આંતરશુદ્ધિ અને આંતરત્યાગનું ખરું ચિહ્ન હોય ત્યારે જ શોભી શકે. તે વિના તે કેવળ નિર્જીવ પદાર્થ છે.